62019CJ0819_RES
Lieta C‑819/19
Stichting Cartel Compensation
un
Equilib Netherlands BV
pret
Koninklijke Luchtvaart Maatschappij NV u.c.
(rechtbank Amsterdam lūgums sniegt prejudiciālu nolēmumu)
Tiesas (otrā palāta) 2021. gada 11. novembra spriedums
Lūgums sniegt prejudiciālu nolēmumu – EKL 81., 84. un 85. pants – EEZ līguma 53. pants – Aizliegtas vienošanās – Uzņēmumu rīcība gaisa transporta nozarē starp Eiropas Ekonomikas zonu (EEZ) un trešām valstīm, kas tika īstenota EKL 84. un 85. panta spēkā esamības laikā – Prasība atlīdzināt kaitējumu – Valstu tiesu kompetence piemērot EKL 81. pantu un EEZ līguma 53. pantu
Konkurence – Pārvadājumi – Konkurences noteikumi – Gaisa transports – Padomes regulas par Savienības konkurences noteikumu īstenošanu – Piemērošanas joma – Gaisa transports starp Savienības un trešo valstu lidostām – Iekļaušana no 2004. gada maija – Sekas – Pagaidu īstenošanas režīmu piemērojamība pirms šī datuma
(EKL 81., 83., 84. un 85. pants; LESD 101. pants; Padomes Regulas Nr. 17, 141, 3975/87, 3976/87, 1/2003 un 411/2004)
(skat. 36.–42. punktu)
Konkurence – Pārvadājumi – Konkurences noteikumi – Gaisa transports – Nolīgums starp Eiropas Kopienu un Šveices Konfederāciju par gaisa transportu – Par Savienības lidostām uzskatītās Šveices lidostas
(EKL 81. pants, Nolīguma starp Eiropas Kopienu un Šveices Konfederāciju par gaisa transportu 1. panta 2. punkts un pielikums)
(skat. 43. punktu)
Aizliegtas vienošanās – Aizliegums – Tieša iedarbība – Privātpersonu tiesības lūgt atlīdzināt nodarīto kaitējumu – Īstenošanas noteikumi – Gaisa transporta nozarē pieļauti pārkāpumi – Pārkāpumi, kuri izdarīti pirms regulu par Savienības konkurences noteikumu īstenošanu šajā nozarē stāšanās spēkā – Pārkāpumi, kuri nav nedz valsts kompetento iestāžu, nedz Komisijas lēmumu priekšmets – Valsts tiesu kompetence EKL 81. panta piemērošanā – Ierobežojumi – Tiesiskās drošības principa ievērošana – Savienības iestāžu lēmumpieņemšanas vai likumdošanas pilnvaru ievērošana – Tvērums
(EKL 81., 83., 84. un 85. pants; LESD 101. panta 1. punkts; Padomes Regulas Nr. 1/2003 6. pants un 16. panta 1. punkts)
(skat. 45.–67. punktu un rezolutīvo daļu)
Starptautiski līgumi – Līgums par Eiropas Ekonomikas zonas izveidošanu – Konkurences noteikumi – Aizliegtu vienošanos un ierobežojošas komercprakses aizliegums – Juridiskā piemērojamība, kas ir identiska Savienības tiesību normu juridiskajai piemērojamībai
(EEZ līguma 53. pants)
(skat. 68.–74. punktu un rezolutīvo daļu)
Rezumējums
Ar 2017. gada 17. marta lēmumu Eiropas Komisija konstatēja, ka, saskaņojot vairākus savu cenu politikas attiecībā uz kravu aviopārvadājumu pakalpojumiem elementus, 19 lidsabiedrības ir pārkāpušas LESD 101. pantu un/vai Līguma par Eiropas Ekonomikas zonu (turpmāk tekstā – “EEZ līgums”) (
1
) 53. pantu, kā arī Nolīguma starp Eiropas Kopienu un Šveices Konfederāciju par gaisa transportu (turpmāk tekstā – “Šveices nolīgums”) (
2
) 8. pantu, kuros ir aizliegtas vienošanās un komercprakse, kas ierobežo konkurenci (
3
).
Komisija, uzskatot, ka piemērojamais tiesiskais regulējums neļauj tai no paša sākuma sodīt tās lidsabiedrību darbības maršrutos, kas neatrodas Eiropas Ekonomikas zonā (EEZ), diferencētā veidā noteica pārkāpumu laikposma sākuma datumu atbilstoši attiecīgajiem maršrutiem. Pārkāpumu laikposms attiecībā uz maršrutiem starp lidostām EEZ bija noteikts no 1999. gada decembra līdz 2006. gada februārim, savukārt pārkāpumu laikposma sākuma datums attiecībā uz maršrutiem starp lidostām Eiropas Savienībā un lidostām ārpus EEZ bija noteikts 2004. gada 1. maijā. Attiecībā uz maršrutiem starp lidostām, kuras atrodas EEZ līguma līgumslēdzējvalstīs, bet kuras nebija dalībvalstis un trešās valstis, šis datums bija noteikts 2005. gada 19. maijā, un attiecībā uz maršrutiem starp lidostām, kuras atrodas Savienībā, un lidostām, kuras atrodas Šveicē, – 2002. gada 1. jūnijā.
Pēc šī lēmuma pieņemšanas Stichting Cartel Compensation (turpmāk tekstā – “SCC”) un Equilib Netherlands, divas juridiskas personas, kuras ir specializējušās konkurences pārkāpumu izraisīta kaitējuma atgūšanas nozarē, Amsterdamas tiesā cēla vairākas prasības atzīt, no vienas puses, ka 19 lidsabiedrības, laikposmā no 1999. līdz 2006. gadam saskaņojot savu cenu politiku par kravu aviopārvadājumiem, ir darbojušās prettiesiski attiecībā pret preču nosūtītājiem, kuri ir iegādājušies šos pakalpojumus, un, no otras puses, piespriest šīm sabiedrībām atlīdzināt kaitējumu, kas nodarīts minētajiem nosūtītājiem šādas rīcības dēļ.
Amsterdamas tiesai tomēr ir šaubas par savu kompetenci piemērot EKL 81. pantu (tagad – LESD 101. pants) vai EEZ līguma 53. pantu ar privāttiesībām saistītā strīdā par 19 lidsabiedrību strīdīgo rīcību maršrutos, kuri neatrodas EEZ, ciktāl šī rīcība ir īstenota pirms Komisijas lēmumā šajā ziņā noteiktajiem pārkāpumu laikposmu sākuma datumiem. Tādējādi tā nolēma ar šo jautājumu vērsties Tiesā, iesniedzot tai lūgumu sniegt prejudiciālu nolēmumu.
Tiesas vērtējums
Attiecībā uz lidsabiedrību pret konkurenci vērstajām darbībām maršrutos starp Savienības un trešo valstu lidostām Tiesa vispirms norāda, ka attiecībā uz gaisa transportu šajos maršrutos Padomes pieņemtās tiesību normas, piemērojot EKL 83. panta 1. punktu (tagad – LESD 103. panta 1. punkts), lai organizētu EKL 81. panta ieviešanu, stājās spēkā tikai 2004. gada 1. maijā. Tādējādi tikai EKL 84. un 85. pantā (tagad – LESD 104. un 105. pants) paredzētie režīmi, saistībā ar kuriem, neesot tiesību normām, kuras pieņemtas, piemērojot EKL 83. panta 1. punktu, dalībvalstu (administratīvās) iestādes ir atbildīgas par EKL 81. pantā ietverto principu īstenošanu, ir piemērojami šiem pakalpojumiem pirms šī datuma. Tāpat tostarp ir arī attiecībā uz lidsabiedrību rīcību laikposmā no 1999. gada līdz datumam, kad stājās spēkā Šveices nolīgums, proti, līdz 2002. gada 1. jūnijam, ciktāl tā tieši attiecas uz gaisa transporta pakalpojumiem starp Savienības un Šveices lidostām.
Tomēr šis konstatējums nenozīmē nedz to, ka gaisa transporta pakalpojumi starp Savienības un trešo valstu vai Šveices lidostām līdz 2004. gada 1. maijam būtu izslēgti no EKL 81. panta piemērošanas attiecībā uz trešām valstīm vai līdz 2002. gada 1. jūnijam attiecībā uz Šveici, nedz to, ka valstu tiesas nevarētu piemērot šo tiesību normu, neesot valstu kompetento iestāžu vai Komisijas lēmumam, kurā konstatēts pārkāpums pirms šiem datumiem.
No Tiesas judikatūras izriet, ka gaisa transports ir bijis pakļauts Līgumu vispārējiem noteikumiem, tostarp konkurences jomā, kopš to stāšanās spēkā.
Tiesa arī atgādina, ka EKL 81. panta 1. punktam ir tieša iedarbība uz privātpersonu attiecībām un tas attiecīgajiem tiesību subjektiem rada tiesības, kuras valstu tiesām ir jāaizsargā. Tādējādi valstu tiesām ir kompetence piemērot EKL 81. pantu, it īpaši ar privāttiesībām saistītos strīdos, jo šī kompetence izriet no šā panta tiešās iedarbības.
Minēto kompetenci neietekmē EKL 84. un 85. panta piemērošana, jo neviena no šīm divām tiesību normām neierobežo valstu tiesas EKL 81. panta piemērošanā, it īpaši ar privāttiesībām saistītos strīdos.
Tomēr valstu tiesu kompetences piemērot EKL 81. pantu ar privāttiesībām saistītos strīdos īstenošanu var ierobežot it īpaši tiesiskās drošības princips, konkrēti, nepieciešamība izvairīties no tā, ka šīs tiesas un struktūras, kurām ir uzdots veikt Savienības konkurences tiesību aktu administratīvu piemērošanu, pieņem pretrunīgus lēmumus, kā arī nepieciešamība saglabāt Savienības iestāžu, kurām ir uzticēts piemērot šos noteikumus, lēmumpieņemšanas vai likumdošanas pilnvaras un nodrošināt to pieņemto tiesību aktu saistošo iedarbību.
Paturot to prātā, saistībā ar tām pret konkurenci vērstajām lidsabiedrību darbībām maršrutos starp Savienības un trešo valstu vai Šveices lidostām, kas veiktas pirms Komisijas 2017. gada 17. marta lēmumā fiksēto pārkāpumu laikposmu sākuma, nepastāv risks, ka valsts tiesas nolēmums ar privāttiesībām saistītā strīdā būs pretrunā administratīvajam lēmumam par Savienības tiesību normu konkurences jomā ieviešanu vai radīs šķēršļus Savienības iestāžu lēmumpieņemšanas vai likumdošanas kompetencei.
Visbeidzot attiecībā uz EEZ līguma 53. panta piemērošanu 19 attiecīgo lidsabiedrību rīcībai Tiesa atgādina, ka minētais nolīgums, kura mērķis it īpaši ir iekļaut Savienības iekšējā tirgū arī Eiropas Brīvās tirdzniecības asociācijas dalībvalstis, ir Savienības tiesību neatņemama sastāvdaļa. Šajā kontekstā Tiesai jāraugās, lai EEZ līguma noteikumi, kuri būtībā ir identiski LESD noteikumiem, dalībvalstīs tiktu interpretēti vienveidīgi.
No tā izriet, ka EEZ līguma 53. pants, kas būtībā ir identisks EKL 81. pantam, ir jāinterpretē tāpat kā tas.
Tādējādi, ņemot vērā visu iepriekš minēto, Tiesa apstiprina, ka tādai valsts tiesai kā Amsterdamas tiesa ir kompetence piemērot EKL 81. pantu un EEZ līguma 53. pantu ar privāttiesībām saistītā strīdā par lidsabiedrību pret konkurenci vērsto rīcību maršrutos starp Savienības un trešo valstu vai Šveices lidostām, kura ir īstenota, pirms bija stājušās spēkā attiecīgi Padomes pieņemtās tiesību normas, piemērojot EKL 83. panta 1. punktu, kas kļuva piemērojamas šiem pirmajiem minētajiem maršrutiem, un Šveices nolīgums.
(
1
)	Līguma par Eiropas Ekonomikas zonu (OV 1994, L 1, 3. lpp.) 1. panta 1. punkts.
(
2
)	Nolīgums starp Eiropas Kopienu un Šveices Konfederāciju par gaisa transportu, kas 1999. gada 21. jūnijā parakstīts Luksemburgā un Eiropas Kopienas vārdā apstiprināts ar Padomes un attiecībā uz nolīgumu par zinātnisku un tehnoloģisku sadarbību arī Komisijas Lēmumu 2002/309/EK, Euratom (2002. gada 4. aprīlis) par septiņu nolīgumu noslēgšanu ar Šveices Konfederāciju (OV 2002, L 114, 1. lpp.).
(
3
)	Lēmums C(2017) 1742 final (2017. gada 17. marts) par LESD 101. panta, EEZ līguma 53. panta un Nolīguma starp Eiropas Kopienu un Šveices Konfederāciju par gaisa transportu 8. panta piemērošanu (lieta COMP/39258 – Kravu aviopārvadājumi).